Die Wes-Siberiese ekonomiese streek (Russies: За́падно-Сиби́рский экономи́ческий райо́н, Zapadno-Sibirski ekonomitsjeski rajon) is een van 12 ekonomiese streke van Rusland. Die grootste stede is Nowosibirsk, Omsk, Barnaoel, Nowokoeznetsk, Tjoemen, Tomsk en Kemerowo. Die streek is 2 427 200 km2 groot, wat ’n kwart van die grootte van Europa is. In die noorde bestaan dit uit ’n yl bevolkte moerasagtige laagland en in die suide uit ’n heuwelagtige gebied. Die bevolking is 14,8 miljoen volgens die 2002-sensus. Sowat 71 persent van die mense woon in die stede en die gemiddelde bevolkingsdigtheid is 6/km2. In Wes-Siberië word die grootste deel van die Russiese aardolie en aardgas herwin, asook groot voorrade steenkool. Die grootste aardolie- en aardgasvelde is in Chanto-Mansië en Jamalo-Nenetsië. Daar is ook ’n masjienbou- en chemiese nywerheid in die streek, en verbruikersartikels word vervaardig. Daar is verskeie groot damme met waterkragsentrales, waarvan die belangrikstes in Nowosibirsk en Kamen aan die Ob is. Vir landbou is die swart grond (tsjernozjom) van Altai belangrik. Die belangrikste landbouprodukte is graan, rys, hawer, suikerbeet en vee.